b'\n_START_ARTICLE_\nJulius Terentius\n_START_PARAGRAPH_\nJulius Terentius (200-luku) oli roomalainen sotilas, joka tunnetaan Dura-Europoksesta l\xc3\xb6ytyneen sein\xc3\xa4maalauksen ja piirtokirjoituksen perusteella. H\xc3\xa4n oli Durassa olleen palmyralaisten 20. kohortin (Cohors XX Palmyrenorum) tribuuni, joka luultavasti sai surmansa persialaisten hy\xc3\xb6kk\xc3\xa4yksess\xc3\xa4 vuonna 239._NEWLINE_Sein\xc3\xa4maalauksessa, joka l\xc3\xb6ydettiin er\xc3\xa4\xc3\xa4st\xc3\xa4 kaupungin temppelist\xc3\xa4, 21 miehen ryhm\xc3\xa4 kohortin sotilaita valmistautuu uhraamaan kolmen veistoksen edess\xc3\xa4. Ne esitt\xc3\xa4v\xc3\xa4t ehk\xc3\xa4 palmyralaisia jumalia tai Rooman keisareita Gordianus III:tta, Pupienusta ja Balbinusta. Uhritoimituksen johtajana toimii Julius Terentius, jonka nimi mainitaan maalauksessa._NEWLINE_Terentiuksen vaimo pystytti miehens\xc3\xa4 muistoksi hautakiven, joka l\xc3\xb6ydettiin er\xc3\xa4\xc3\xa4st\xc3\xa4 talosta, jonka tutkijat arvelevat olleen heid\xc3\xa4n kotinsa. Hautakiveen oli hakattu my\xc3\xb6s piirtokirjoitus, joka viittaa siihen, ett\xc3\xa4 h\xc3\xa4n sai surmansa taistelussa. Er\xc3\xa4\xc3\xa4st\xc3\xa4 toisesta talosta l\xc3\xb6ytyneen graffitin mukaan persialaiset hy\xc3\xb6kk\xc3\xa4siv\xc3\xa4t Duraan 30. huhtikuuta 239. Terentius saattoi kuolla juuri tuolloin.'